《泽畔吟吊屈左徒》
清代·魏瀚

君山黯碧愁云湿，嘄阳群笑猩猩泣。灵风神雨横江来，楚累游魂亭亭立。

贝宫骨冷魂不死，芳根迸断湘兰蕊。梦泽白茅与天齐，荃蕙菉葹辨谁是。

盲莹泪乾竹斑老，土花漠漠埋荒草。血痕沦地黦劫灰，何处青磷凝玛瑙。

云和涩调不忍弹，江月有声瘦蛟寒。婵媛惨澹迟北渚，怨魄空闻为余叹。

冯夷傲睨不可诉，冤咸号咷灵胥怒。幽愤抗词动紫皇，鬼巢翻倾元精铸。

九章懊侬复恼公，南国哀响中古风。輶轩折轴素王萎，来者矜能注鱼虫。

我愿洞庭水，化为巴陵酒。长虹为舌，南箕为口，噏吸咙胡虬龙吼。

涸泽纷拿鼋鼍走，读《骚》不须更问天。玉棺累累葬神仙。

作者简介：魏瀚，字南厓，衡阳人。乾隆乙卯举人，署武乡知县。有《𦳃𧅁山房诗集》。